Lliurats els XXXV Premis Literaris i d’Investigació El Piló 2023
2025-07-24

La Sala Polivalent del Centre Cultural Tívoli de Burjassot va ser el marc, divendres passat 19 de maig, en el qual es va celebrar la cerimònia de lliurament de la XXXV edició dels Premis Literaris i d’Investigació que, anualment, convoca l’Entitat Cultural Valenciana El Piló.

En 2023, el XXII Premi Federic Feases de Novel·la, dotat amb 1.800€, la publicació de l’obra premiada i una figura en bronze de J. Chornet, ha sigut per a Lucas Carlos Grao Silvestre, per la seua novel·la Besyaya güelfa. El jurat d’aquest premi ha estat conformat per Manolo Casaña Taroncher, Jesús Moya Casado, Antoni Ruiz Negro i Josep Barat Blasco, president de El Piló, com a secretari.

El III Premi Josep Melià de Poesia, dotat amb 300€ i la figura d’un piló de bronze, ha sigut per a Inmaculada Ballester Montava, pel seu poemari Y el pezón…se hizo pilón, per decisió d’un jurat compost per Vicent R. Gil Andreu, Aureli López Muñoz, Joan Carles Micó Ruiz, Jesús Moya Casado, i Antoni Ruiz Negro.

Finalment, el V Premi Joan Costa d’Assaig, dotat amb 500€ i la figura en bronze d’un piló, va ser declarat desert pel Jurat, ja que els treballs presentats no s’ajustaven a les bases o bé no presentaven la qualitat suficient.

Com ja és tradició, en la vetlada literària de El Piló, es va celebrar el Concurs de microrelats i, al final del sopar, es van entregar els premis als tres microrelats més creatius escrits en el transcurs de la vetlada.